Σαλάτα με χλωρά κουκιά και αρακά
Μια ανοιξιάτικη σαλάτα που τρώγεται ζεστή ή κρύα, ως ορεκτικό ή ως συνοδευτικό σε ψητά κρεατικά ή ψαρικά. Με αυγά βραστά ή καπνιστό ζαμπόν γίνεται κύριο γεύμα.
300 γρ. φρέσκα κουκιά (τα σπυριά, καθαρό βάρος), 200 γρ. φρέσκος αρακάς (τα σπυριά, καθαρό βάρος), 1/2 φινόκιο, κομμένο σε λεπτές φέτες, 1/2 λευκό κρεμμύδι, κομμένο σε λεπτές φέτες, 4-5 φύλλα δυόσμου, ψιλοκομμένα, 1 κουτ. σούπας μάραθος, ψιλοκομμένο, χυμός από 1 λεμόνι και ξύσμα από 1/2 λεμόνι, 30 ml ελαιόλαδο, αλάτι, πιπέρι
Βράζουμε τα κουκιά για 4-5 λεπτά για να μαλακώσουν ελαφρώς. Αμέσως τα σουρώνουμε και τα ρίχνουμε σε μπολ με νερό και πάγο για να διατηρήσουμε το χρώμα τους. Την ίδια διαδικασία ακολουθούμε και για τον αρακά, με 3-4 λεπτά βράσιμο. Σοτάρουμε το φινόκιο με το κρεμμύδι σε λίγο ελαιόλαδο μέχρι να μαλακώσουν χωρίς να πάρουν χρώμα. Προσθέτουμε τα κουκιά, τον αρακά, αλάτι, πιπέρι και σοτάρουμε ελαφρώς χωρίς να αφήσουμε να πάρουν χρώμα, αλλα μόνο να αναμειχθούν οι γεύσεις.Εκτός φωτιάς προσθέτουμε τον δυόσμο, τον μάραθο, τον χυμό και το ξύσμα λεμονιού και το ελαιόλαδο. Ανακατεύουμε και σερβίρουμε ελαφρώς ζεστή τη σαλάτα.
Αρακάς,Λεμόνι,Φινόκιο